**1 АПТА**

**Қазақ орфоэпия, орфографиясындағы негізгі талаптар.**

**Қазақ тілін мемлекеттік тіл ретінде дамыту мен жетілдіру мәселелері.**

1. ***«Тіл» туралы кластерді толтырып, өз ойыңызды дамытып айтыңыз.***
2. ***Оқыңыз. Талдаңыз.***

Тіл тазалығы дейтініміз – ана тілдің сөзін басқа тілдің сөзімен шұбарламау.

А. Байтұрсынұлы

Кімде-кім қазіргі уақытта ана тілін, өзінің әдебиетін сыйламаса, бағаламаса, оны сауатты, мәдениетті адам деп санауға болмайды.

М. Әуезов

Ана тілін ұмытқан адам өз халқының өткенінен де, болашағынан да қол үзеді.

Ғ. Мүсірепов

***Сұхбат құрыңыз.***

Ахмет Байтұрсынұлы тіл тазалығын қалай сипаттайды? Мұхтар Әуезов ана тілін, әдебиетін сыйламаған адам қандай адам дейді? Адам ана тілін ұмытса нені ұмытады? Ұлт ұлт болып қалуы үшін не қажет деп ойлайсыз? Тілді сақтау үшін не керек? Ана тіліміздің өткені мен болашағы жайлы не айта аласыз?

1. ***Сөздердің мағынасын түсініп, жазылуы мен айтылуындағы ерекшеліктерге назар аударыңыз.***

Өзіндік [өзүндүк], тұсында [тұсұнда], құқықтық [құқұқтұқ], өзгеру[өзгөрүу], өзекті [өзөктү], тармақ[тармақ], құнарлы[құнарлы], пайымды[пайымды], түркі[түркү], бұқара [бұқара], аумақтық [аумақтық].

|  |
| --- |
| Қазақ тілінде сөздің бірінші буынында еріндік **о,ө,ұ,ү** дыбыстары айтылса, келесі буындардағы **ы,і,е** дыбыстарына әсер етіп, бірыңғай еріндік дыбыстармен айтылады. о→ы; ө→і,е; ұ→ы; ү→і |

1. ***Төмендегі сұрақтар төңірегінде пікіралмасыңыз.***

Қазақ тілі түркі тілдерінің қай тобына жатады? Түркі тілдерін атаңыз. Түркі тілдерінің ішіндегі сөйлеушісі көп қай тілдер деп ойлайсыз? Қазақ тілі қашан дербес тілге айналды? Қазақ халқы қандай жазу түрлерін қолданған?

1. ***Мәтінді оқып, атаңыз.***

Қазақ тілі – батыс түркі тілінің қыпшақ тармағына жатады. Бұл тармаққа кіретін тілдер – қарақалпақ, ноғай, татар, башқұрт, қырғыз, қырым татары, қарайшай, балқар, құмық және тағы басқа тілдер. Қазақ тілі - өзіндік әдеби, ғылыми және саяси жазу нормасы қалыптасқан бай тіл. Қазақ тілінің тарихы әр түрлі тарихи кезеңдерді бастан кешкен қазақ халқының тарихымен тығыз байланысты. Оның қалыптасуға бет алуы ХІ-ХІІ ғасырлардағы Түрік қағанатының пайда болу кезеңінен басталып, ХV ғасырдағы қазақ хандығы тұсында әбден қалыптасып болған еді. Қазақ тілі – ежелгі таза қалпын тұтас сақтап келе жатқан тілдердің бірі.

 Қазақ тілінде әдеби шығармалар, ғылыми, техникалық, құқықтық, педагогикалық, саяси, өнертанушылық әдебиеттер жарияланады. Қазақ тілі – бай да құнарлы тілдердің қатарына жатады. Ежелгі бабаларымыздың тарихы, шежіресі және түрлі әдеби мұралар бүгінгі ұрпаққа өзіміздің осы ана тіліміз арқылы жетіп отыр. Оған қазақ фольклорының 100 томдық «Бабалар сөзі» жинағына жинақталып шығуы, он бес томдық түсіндірме сөздік пен тұрақты сөз тіркестері, мыңдаған мақал-мәтелдердің болуы дәлел бола алады.

1989 жылы 11 қыркүйекте қабылданған «Тіл туралы» Заңда «Тіл - халықтың ұлы жетістігі, әрі оның ажырамайтын және бөлінбейтін белгісі» деп көрсетілген. Ал бірінші баптың бірінші тармақшасында «Қазақ тілі – Қазақстан Республикасының мемлекеттік тілі болып табылады» деп жазылған.

Тіл тарихы халық тарихына ұқсас. Қоғамның жылжып, өзгеруіне байланысты тіл де дамып, өзгеріп отырады. Қазақ тілі мәселесі мемлекеттік деңгейге көтерілген кейінгі жылдары бұқара жұртшылық та қазақ тілі үшін белсенділік танытуда. Бірақ әлі шешілмей жатқан өзекті мәселелер де баршылық. Халық тәуелсіздігінің ең басты белгісі - оның ана тілі, ұлттық мәдениеті. Өзінің ана тілі, ұлттық мәдениеті жоқ ел өз алдына мемлекет болып өмір сүре алмайды. Дүниедегі барлық халық тәуелсіздікке ұлттық қадір-қасиетін, мәдениетін, ана тілін сақтап қалу үшін ұмтылады. Сондықтан, кез-келген мемлекет өзінің аумақтық салт-дәстүрін, ана тілін ерекше қорғайды. Ана тілін дамыту, қорғау дегеніміз – өз ана тілінде таза сөйлеу және оны жақсы біліп, туған анадай сүю. Қазіргі ұрпақтың мемлекеттік тілді жетік меңгеріп, қоғамның әр саласында ұтымды қолдануы аса маңызды.

Қазақ тілі ғылымы соңғы 60-70 жыл ішінде өркендеп, фонетика, морфология, синтаксис салаларын былай қойғанда ішінара диалектология, стилистика, лексикология, фонология, тіл мәдениеті, терминология сияқты салаларға бөлініп, оған пайымды зерттеулер жүргізілген. Қазақ тілі ғылым, білім ретінде әлемдік түркологияда алдыңғы қатарға шықты.

*Қазақ тілі Энциклопедиясы*

1. ***Мәтін бойынша «оңай»*** *(жауабы мәтінде бар)* ***және «қиын»*** *(жауабы мәтінде жоқ, бірақ осы тақырып төңірегінде)* ***сұрақтар құрастырыңыз.***

***Сұрақтарға жауап беріп, мәтінді толық түсініңіз.***

1. ***Төменде берілген ойды дамытып баяндаңыз.***
2. Қазақ тілі - өзіндік әдеби, ғылыми және саяси жазу нормасы қалыптасқан бай тіл...
3. Ежелгі бабаларымыздың тарихы, шежіресі және түрлі әдеби мұралар бүгінгі ұрпаққа өзіміздің осы ана тіліміз арқылы жетіп отыр ...
4. Қазақ тілі мәселесі мемлекеттік деңгейге көтерілген кейінгі жылдары бұқара жұртшылық та қазақ тілі үшін белсенділік танытуда. Бірақ әлі шешілмей жатқан өзекті мәселелер де баршылық ...
5. Өзінің ана тілі, ұлттық мәдениеті жоқ ел өз алдына мемлекет болып өмір сүре алмайды ...
6. Қазіргі кезде өзге тілідң сөзін араластырып , қазақ тілінде шұбарлап сөйлеу әдетке айналып барады ...
7. ***Берілген сұрақтарды топ болып талқылаңыз.***
8. Ұлттың ұлт болып қалыптасуы үшін не қажет деп ойлайсыз?
9. Жер бетінде тілін жоғалтқан ұлттар туралы не білесіз?
10. Өлі тілдерге қандай тілдер жатады?
11. Тілді сақтау үшін не істеу керек?

1. ***Төменде берілген ойға пікір білдіріңіз****(қолдау, қарсылық білдіру, дәлелдеу).*

Тіл – қай ұлттың болмасын тарихы мен тағдыры, тәлімі мен тәрбиесінің негізі, қатынас құралы. Тіл болмаса сөз болмайды. Сөз болмаса адамзаттың тірлігінде мән-маңыз болмайтыны белгілі. Демек, тілдің, сөздің орны ерекше. Міне, осы орайда ана тіліміз жайлы терең ойлану әрқайсымыз үшін парыз. Жыл өткен сайын ана тіліміздің мәртебесі өсіп, абыройы арта түсуде. Тіл – халықтың жаны. Тілі құрыса, халық та жер бетінен жоғалады.

|  |
| --- |
| ***Орфоэпия деп сөздердің жалпыға бірдей қалыпты айтылу нормасын айтамыз.***Сөздерді әдеби тілдегі жалпыға ортақ нормада айтып сөйлеу кісінің тіл мәдениетінің жоғары екендігінің белгісі.***Орфография деп белгілі бір тілдегі сөздердің дұрыс жазылуы туралы ережелердің жиынтығын айтамыз.*** Орфография тілдегі сөздердің, олардың грамматикалық формаларының біркелкі жазылу нормасын белгілейді. Орфографияның негізгі принциптері:І. Морфологиялық – сөздердің морфологиялық құрамын ескеріп, морфемалар (сөз және қосымша) құрамында болатын дыбыс алмасуларын елемей, бастапқы қалпын сақтап жазу: жаз, жазса [жасса], жазшы [жашшы].ІІ. Фонетикалық принцип – сөз айтылуын сақтап жазады: *мамандық - мамандығым.*ІІІ. Дәстүрлі принцип – сөздің бір кезде жазылып, қалыптасқан, дәстүрге айналған түрін сақтап жазу: хат, халық, қаһар, Гауһар, жаһан, т.б.ІҮ. Дифференциялаушы – дыбыстық құрамы бірдей сөздерді бір-бірінен орфографияның көмегімен айыру. Қас-дұшпан – хас сұлу; қызыл алма – алшаны алма, қал-осында қал, хал-жағдай, т.б.). Қазақ тілінің негізгі принципі – морфологиялық. |